Kapsule-klerekas vir die 21ste eeuOmskep jou klerekas met hierdie handige strategie een waar jy al die kledingstukke altyd kan, en wil gebruik. (Foto: Artem Beliaikin/Pexels) Die ou gesegde, “uit die was aan die lyf”, is waarskynlik op jou klerekas van toepassing. Navorsing toon dat die meeste vroue slegs 80% van hul klerekas benut en dit is hoekom jy daai gunsteling-toppie of -rokkie oor en oor dra. Klerekas.com stel voor dat jy ŉ kapsule-klerekasstrategie oorweeg. ŉ Kapsule-klerekas bestaan uit ŉ versameling items wat noukeurig uitgekies is. Hierdie items is gewoonlik tydloos en lyk altyd sjiek, maak nie saak wat die geleentheid is nie. Jy kan hierdie uitgesoekte items ook afwissel om ŉ verskeidenheid van uitrustings te skep. Die uitgesoekte items is gewoonlik neutraal en pas by alles. Dit kan gestileer word sodat dit oor en oor gedra kan word sonder om herhalend te voel of só te vertoon. Alhoewel ŉ kapsule-klerekas deesdae baie aanhang geniet van ontwerpers en stileerders, het dit eintlik al in die 1970’s in Frankryk begin. Susie Faux het ŉ modehuis in Londen begin met die naam “Wardrobe”. Hier het sy minimalistiese items van hoë gehalte verkoop, wat veelsydig genoeg was om vir verskeie geleenthede benut te kan word. Haar doelwit was om vroue deur die klere wat hulle dra te bemagtig. Die idee het gou na die VSA oorgespoel en in 1985 het Donna Karan ŉ reeks bekendgestel, naamlik die sewe-mode-items-reeks. Hierdie klerereeks het bestaan uit slegs sewe items, maar die items kon só gestileer word dat jy verskeie uitrustings daarmee kon saamstel. Dit was ŉ wegholsukses. Daar word gesê dat die gemiddelde persoon 35 000 keuses elke dag moet uitoefen; dis ongeveer 2 000 keuses elke uur of een keuse elke twee sekondes. G’n wonder mens voel soms uitgeput nog voordat jy jou uitrusting vir die dag gekies het nie. Die voordeel van ŉ kapsule-klerekas is dat jy minder klere-items het om van te kies en die items in jou klerekas raak op sigself pasmaats. Dit is sekerlik ook dan jou gunsteling-items, soos items waarin jy goed voel en op jou beste lyk. Voordele sluit in dat jy minder keuses hoef uit te oefen wanneer jy jou uitrusting vir die dag uitkies. Dit spaar ook tyd; jy hoef nie meer eindelose ure voor ŉ oorvol klerekas deur te bring, met steeds “niks om aan te trek nie”, want jou keuses is heelwat meer beperk. Boonop bespaar dit jou ŉ sak vol geld, want al die items is veelsydig en kan saam met ŉ verskeidenheid van ander items gedra word. Die hele idee agter ŉ kapsule-klerekas is om doelbewus klere te koop, dít wat jy in jou klerekas het te dra en 100% van jou klerekas te benut. Dit hang van mens tot mens af, maar gewoonlik tussen 30 en 50 items. Dit hang alles af van jou persoonlike styl en begroting. Hou jou leefstyl in gedagte Verwyl jy die meeste van jou tyd agter ŉ lessenaar of hardloop jy van die een plek na die volgende? Vereis jou werk dat jou klerestyl meer formeel of informeel is? Wat is jou styl en persoonlikheid? Kies ŉ kleurpalet Kies een basiese kleur soos wit, swart of vlootblou (navy) vir jou kapsule-klerekas, asook twee ander kleure wat by mekaar pas. Kies dan een aksentkleur. Hou die items wat jy die meeste dra in gedagte wanneer jy jou klerekas se kleurpalet kies. Dit help nie jy kies rooi as ŉ aksentkleur, maar jy het nie ŉ baadjies of skoene wat daarby pas nie. Basiese items Basiese items is die items wat jy gebruik om enige uitrusting bymekaar te sit. Denims, baadjies, bloese met ŉ neutrale kleur en skoene van goeie gehalte is goeie stapelitems waarmee elkeen ŉ klerekas kan begin. Noudat ons lente vier, is dit ŉ goeie tyd om jou klerekas te herbedink. ŉ Kapsule-klerekas is ŉ staatmaker wat jou altyd soos ŉ stylikoon sal laat voel.